Wat om te doen as jy verkrag is - WelstandWelstand
Tuis / Advies / Wat om te doen as jy verkrag is
Alhoewel die akkuraatheid van statistieke oor verkragting in Suid-Afrika deur verskeie organisasies bevraagteken word, is onsedelike aanranding duidelik 'n ernstige probleem in die land. Statistieke wat deur die Suid-Afrikaanse Polisiediens verskaf is, toon dat 42 596 verkragtings in 2015/16 aangemeld is.
Die grootste faktor wat bepaal hoe mense op verkragting reageer, is die aard van die traumatiese gebeure, sê die Rape Crisis Cape Town Trust, die oudste organisasie van sy soort in Suid-Afrika.
"Nie net word persone oorrompel en vrees vir hulle lewe en om beseer te word nie, hulle word ook onteer. Dit is fisiese, emosionele en morele ontering wat verband hou met die intiemste menslike kontak, seksuele verkeer. Die verkragter se doel is dikwels om die persoon se mees private sy te ontheilig en die slagoffer heeltemal hulpeloos te laat voel."
Die trauma van verkragting word dikwels vererger deur die mites, vooroordeel en stigma verbonde aan verkragting. Oorlewendes wat hierdie mites internaliseer, moet veg teen gevoelens van skuld en skaamte. Die las kan oorweldigend wees, veral as die mense met wie hulle in aanraking kom daardie mites en vooroordele versterk. Verkragting is nooit die oorlewende se skuld nie.
As jy verkrag of seksueel aangerand word, kan jy emosioneel geskok en fisies beseer word. Die Rape Crisis Cape Town Trust en Health24 gee die volgende riglyne oor wat om te doen nadat jy verkrag is:
Gaan so gou as moontlik na 'n veilige plek.
Vertel vir iemand wat jy vertrou en gee soveel detail as wat jy kan. Dié persoon sal waarskynlik as getuie voor die hof gedaag word om jou saak te steun as jy besluit om 'n klag te lê.
Gaan reguit dokter toe of na 'n hospitaal as jy ernstig beseer is. Hulle sal die polisie namens jou bel as jy wil hê hulle moet.
Moenie bad of stort voor jy hospitaal of dokter toe gaan nie. Daar is dalk hare, bloed of semen op jou liggaam of klere wat gebruik kan word as bewys van die verkragting. 'n Dokter sal 'n forensiese mediese ondersoek doen deur elke deel van jou liggaam te ondersoek en monsters van hare, bloed of semen te versamel. Dit is deel van die polisie-ondersoek en het ten doel om mediese bewyse van die misdaad in te samel.
Meld die aanranding so gou as aan by die polisiekantoor naaste aan die plek waar die aanval plaasgevind het. Vra 'n vriend of familielid om saam met jou te gaan vir ondersteuning. Bewaar die naam van die polisiebeampte wat in beheer is van jou saak en jou saaknommer.
Maak seker jy beklemtoon die feit dat jy bang is vir vergelding of intimidasie deur die oortreder wanneer jy die saak aanmeld.
Gaan dokter toe vir hulp, selfs as jy besluit om nie die saak by die polisie aan te meld nie.
Sorg dat jy die volgende medikasie binne 72 uur neem:
Die oggend-daarna-pil (Morning After Pill – MAP) om swangerskap te voorkom
'n MIV-toets en antiretrovirale behandeling om MIV-besmetting te voorkom
Antibiotika om seksueel oordraagbare siektes (STI) te voorkom
Kry hulp. Vra vir pamflette of brosjures oor verkragting en vir die nommer van 'n plaaslike beradingsdiens wat jou verder kan ondersteun en raad gee oor polisie-aangeleenthede, die hofsaak en ander gevolge van die verkragting.
Kry mediese behandeling en meld die saak by die polisie aan, selfs al was jy onder die invloed van alkohol ten tyde van die verkragting. Om onder die invloed van drank te wees, is nie 'n misdaad nie; om iemand te dwing om seks te hê, is – ongeag wat die omstandighede was.
Om te praat met iemand wat verstaan, is 'n belangrike stap in die herstelproses. Die Rape Crisis Cape Town Trust het 'n 24-uurkrisislyn (021 447 9762) waar slagoffers met ervare beraders in Engels, Afrikaans en Xhosa kan praat.